Til Horten kommune 10. mai 2018

## **Utvidet åpningstid på SFO i rehabiliteringsperioden for Fagerheim skole, skoleåret 2019/2020**

I skoleåret 2019/2020 planlegges det rehabilitering av Fagerheim skole og både undervisning og SFO skal flyttes midlertidig til Karljohansvern, KJV, i Horten. Dagens åpningstid for SFO, som er fra kl 06.45 til 16.30, innebærer at mange foreldre vil få en stor utfordring med å rekke åpningstiden pga økt reisevei.

I rehabiliteringsperioden får vi som bor på Nykirke en lengre reisevei, (10 km, 15 min med bil) og derfor trenger foreldre en utvidet åpningstid på SFO, slik at det er mulig å være i fulltidsjobb samtidig som man rekker å hente barna på KJV. Flere av familiene vil få problem med å rekke frem da arbeidsslutt pluss reisetid blir senere enn åpningstiden på SFO. Dette igjen innebærer at foreldre ofte vil komme for sent til stengetiden på SFO. Informasjon som skal utveksles mellom SFO og foreldre vil måtte vike pga. tidspress på flere fronter. FAU ser på dette som en dårlig løsning for alle parter.

Det er svært sannsynlig at antall barn som benytter SFO-tilbudet vil bli redusert i rehabiliterings-perioden. Det er kjent at dette skjedde da Granly skole og Åsgården skole var på KJV. Derfor ser FAU på utvidelse av åpningstiden som et positivt tiltak for å tilrettelegge for at flest mulige familier kan benytte seg av SFO.

På bakgrunn av dette ønsker FAU derfor at åpningstiden utvides til 06.45 - 16.45 i rehabiliteringsperioden.

Mvh hilsen

FAU Fagerheim skole

Ved leder Astrid Refvik Lian